Wɔfrɛɛ Alɔyafoɔ nnipa 785 a wɔagye wɔn nteteeɛ awie nnansa yi ara no kɔɔ Ghana Alɔyafoɔ Kuo, Ghana Bar no mu wɔ Obubuo 11, 2022.
Saa asuafoɔ a Ghana Alɔyafoɔ Nteteeɛbea, Ghana School of Law daa wɔn adi de wɔn maa General Legal Council (GLC) no yɛ alɔyafoɔ kuo ahodoɔ a wɔagye nteteeɛ no nyinaa na aka abom.
Saa afe yi mu frɛ a wɔfrɛɛ adesuafoɔ no kɔɔ Alɔyafoɔ kuo no mu no yɛ afedida a ɛtɔ so 59 wɔ alɔyafoɔ adwumafa abakɔsɛm mu.
Sɛ wɔwie wɔn sɔhwɛ a Ghana Alɔyafoɔ Nteteeɛ ne Adesuabea de ma wɔn no na wɔdi nkunim, na sɛ wɔn sɔhwɛ no so nsunsuansoɔ ba ma wɔnya wɔn abasobɔdeɛ awie a, GLC yɛ nhyiamu a mmara ma ho kwan wɔ afe biara mu fa alɔyafoɔ a no kɔ Alɔyafoɔ Kuo a ɛwɔ Ghana no mu.
Wɔfrɛɛ alɔyafoɔ yi Fiada wɔ Accra International Confrerence Center no, Awuraa Sabina Sabia Bolsong na ɛkɔbaa sɛ ɔbɔɔ ne ho mmɔden yie wɔ mmara ho adesua sɔhwɛ no mu, ne saa nti ɔno na ɔnyaa Mensah Sarbah Nkaeɛ Abasobɔ no.
Awuraa Bolsong firi Atifido Apueeɛ Mantam no mu. Ↄwiee Ntoasoɔ Sukuu wɔ Keta Ntoasoɔ Sukuu mu. Ↄkura adesua mu abasobɔ krataa a ɛyɛ Economics and Enterpreneurship Development a ɔnya firii University of Development Studies a wɔtwa no tia ka no UDS mu.
Wanyinya abasobɔ a ɛsom bo pii wɔ ne sukuukɔ no mu.
Sabina Sabia Bolsong gye di sɛ mmara adesua nyɛ den, nanso ɛnyɛ adesuafoɔ a wɔyɛ akwadwofoɔ dwumadie. Afei, n’anodisɛm no so no, ɔtwerɛɛ sɛ ɔyɛ nokwafoɔ ɛnna berɛ biara no ɔgyina nokorɛ afa. Ↄkaa sɛ ɔpɛ sɛ ne ho tɔ no na ɔde ne ho nya ne fawohodie. Afei ɔnnyegye akwadwofoɔ ani wɔ n’abrabɔ mu, na ɛberɛ biara no ɔpere hwehwɛ deɛ ɛyɛ. Ↄkaa sɛ ɔgye nsɛnkaeɛ “Din pa yɛ sene ahonya” nso di yie.
